钦定古今图书集成/理学汇编/学行典/第255卷 > 李敬问
## 钦定古今图书集成/理学汇编/学行典/第255卷 > 李敬问

按《广东通志》：“李敬问，字翼衷，南海人。赠尚书李畅第
四子，户部尚书李待问胞兄，授光禄寺署丞。赋性警
敏，少游燕赵豫楚吴越闲，山川胜概，悉为流览，古今
人物，加意谘访。尝中夜自呼，振奋策励，以图有成。兄
弟并登仕籍，不遑将母，敬问遂绝志大用，躬亲菽水，
事母至孝，孺慕终身。年五十，母死，哀毁骨立，庐墓尽”
礼。训教子侄，严厉方正，抚孤侄若己子。生平善施与。
里人彭毓吾寝疾，寄其二子井橐中所存六百金，以
付敬问，乃为其子治生，延师西塾，后俱为诸生。业师
霍良濬死，遗孤方在襁褓，敬问代为治丧，抚其幼子
至于成立，世皆感激。丙戌“海寇”猖獗，捐资筑栅铸铳，
简炼乡勇，地方赖安。越年戊子，岁大饥，复捐产乞籴以赈，存活万馀。晚年筑圃林下，诗酒陶情。为诗率口
不求甚工。所著有《嚼蜡》诸篇。卒，年七十有八，葬清水
冈。子象丰，领乡书。